Document ID: 31988R1676

*****
ΚΑΝΟΝΙΣΜΟΣ (ΕΟΚ) αριθ. 1676/88 ΤΗΣ ΕΠΙΤΡΟΠΗΣ
της 15ης Ιουνίου 1988
που τροποποιεί τον κανονισμό (ΕΟΚ) αριθ. 2657/87 για παρέκκλιση από την απαγόρευση προσφυγής στη μέθοδο του συμψηφισμού στο ισοδύναμο για το σκληρό σιτάρι
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1999/85 του Συμβουλίου της 16ης Ιουλίου 1985 για το καθεστώς ενεργητικής τελειοποίησης (1), τον κανονισμό (ΕΟΚ) αριθ. 3677/86 του Συμβουλίου της 24 Νοεμβρίου 1986 που καθορίζει ορισμένες διατάξεις εφαρμογής του κανονισμού (ΕΟΚ) αριθ. 1999/85 για το καθεστώς της ενεργητικής τελειοποίησης (2), όπως τροποποιήθηκε τελευταία από τον κανονισμό (ΕΟΚ) αριθ. 4151/87 (3), και ιδίως το παράρτημα IV,
Εκτιμώντας:
ότι, ο κανονισμός (ΕΟΚ) αριθ. 2657/87 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 4151/87, προβλέπει τη χρήση του «πιστοποιητικού Ρ1», έτσι ώστε ο κάτοχος της άδειας τελειοποίησης που επιτρέπει την προσφυγή στη μέθοδο του συμψηφισμού στο ισοδύναμο για το σκληρό σιτάρι, να είναι σε θέση να αποδείξει ότι τα εν γένει ζυμαρικά διατίθενται στην κατανάλωση στις Ηνωμένες Πολιτείες της Αμερικής· ότι το εν λόγω πιστοποιητικό, αφού θεωρηθεί και αυτό από τις αρμόδιες τελωνειακές αρχές των Ηνωμένων Πολιτειών της Αμερικής, πρέπει να υποβάλλεται στο τελωνείο της Κοινότητας το οποίο το έχει θεωρήσει, και τούτο το αργότερο τρεις μήνες μετά την αποδοχή της δήλωσης εξαγωγής·
ότι, η πράξη έχει καταδείξει ότι είναι σκόπιμο να προβλεφθεί η δυνατότητα παράτασης αυτής της διορίας, όταν τούτο δικαιολογείται από τις περιστάσεις·
ότι, ζητήθηκε η γνώμη ομάδας εμπειρογνωμόνων εκπροσωπούντων τα κράτη μέλη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 παράγραφος 3 του κανονισμού (ΕΟΚ) αριθ. 2657/87 αντικαθίσταται από το ακόλουθο κείμενο:
«3. Το πρωτότυπο του «πιστοποιητικού Ρ1», αφού θεωρηθεί και από τις αρμόδιες τελωνειακές αρχές των Ηνωμένων Πολιτειών της Αμερικής, υποβάλλεται στο τελωνείο της Κοινότητας το οποίο το έχει θεωρήσει, και τούτο το αργότερο τρεις μήνες μετά την ημερομηνία αποδοχής της δήλωσης εξαγωγής των εν γένει ζυμαρικών. Οι τελωνειακές αρχές μπορούν, εφόσον τούτο δικαιολογείται από τις περιστάσεις, να παρατείνουν αυτή τη διορία, μετά από δεόντως αιτιολογημένο σχετικό αίτημα του κατόχου της άδειας, χωρίς όμως η συνολική διορία να υπερβαίνει τους δώδεκα μήνες. Σε εξαιρετικές περιπτώσεις, δεόντως δικαιολογημένες, η παράταση μπορεί να δοθεί ακόμη και μετά τη λήξη της προαναφερόμενης τρίμηνης προθεσμίας.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Ιουνίου 1988.

Labels: 3
17
18